Die gesogte toekenning van Krater van die Maand gaan aan die mens of mense wat verantwoordelik was vir die “opgradering” van dié stukkie pad in Zwavelpoort. Sowat 500 meter van die pad, wat iemand as Saintsstraat gedoop het, is opgegrou en toe begin die geweldige gewerskaf wat maande geduur het. In hierdie tydperk is die pad dikwels gesluit deur reuse klippe daaroor te rol, sonder dat niksvermoedende motoriste gewaarsku is. Die gevolg is dat menige swetsende inwoner van die gebied telkens voor die klippe moes omdraai en dan ’n groot draai moes ry om by hulle bestemmings uit te kom. Gerugte wou dit hê dat ‘hulle’ besig was om die pad te teer, maar moenie glo nie. Die gevolg van die maande se ongerief is seker een van die gevaarlikste en swakste stukkies pad in die Bronberggebied. Reuse los gruisklippe lê dik oor die pad gestrooi en dit het sinkplaat gevorm soos min. Pleks van rooi stof, gooi die nuwe stukkie pad ’n stikkende fyn, grys weergawe die wêreld vol. Dis ’n geval van op jou tande kners en kophou om nie in ’n sloot of deur ’n draad te beland, voor jy ’n sug van verligting kan slaak as jy weer op die ou, ongerepte deel van die pad beland. Wonder wie vir dié gemors moes betaal.